Soċjetà Filarmonika San Bartilmew - Għargħur L-Ewwel Parti Mis-Sinjorina Julie Bezzina il-Każin tal-Għargħur fl-Antik Żgur li l-ewwel snin ta' dan is-seklu l- każin tar-raħal tal-Għargħur kien diġà organizzat tajjeb għax fil-ktieb ta' Dun Vincenz Vella stampat minn Giovanni Muscat fl-1903 dwar il-ħajja ta' San Bert tal-Għargħur, insibu miktub hekk: 'Din is-sena 1902 kien ukoll il- Barka tar-raħal għaliex barra l-kwadru ta' Cali iżżanżnet opra xejn inqas sabiħa. Din hija l- istatwa l-kbira li nsibu fin-nofs tal-pjazza fiż- żmien il-festa li tirrapreżenta lil San Bert jgħammed lis-Sultan Polimju opra tas-Sur Vincenzo Cremona. Għal din l-opra l-flus inġabru mis-soċi tal-Każin tal-Banda San Bert.' Mela l-membri tal-Każin minn dejjem kienu jħobbu jaħdmu biex il-festa li ssir f'ġieħ il-Padrun tagħna San Bert toħroġ suċċess. Fil-bidu ta' dan is-seklu s-soċi tal-Każin kienu jiltaqgħu fid-dar numru 4 fi Triq il-Wiesgħa, imbagħad sabu dar oħra fin-numru 2 fil-pjazza fejn illum għandna parti mill-Każin il-Gdid. Imma din id-dar kienet żgħira wisq għall- membri. Fl-1929 infetħet l-iskola l-ġdida fi Triq San Bartilmew minflok dik li kienet fi Brittania Street illum 12 Mons. Luigi Catania. Għalhekk il-membri ta' dak iż-żmien ħadu l-okkażjoni u krew din id-dar kbira mingħand il-familja Pullicino. Fl-ewwel huma kienu jħallsu b'kera ta' £18 fis-sena, imbagħad fl-1942 huma bdew iħallsu £12.10 f'sitt xhur. Il-Każin f'dar nru. 4 fi Triq il-Wiesgħa Il-membri tal-Każin kienu jaħdmu ħafna mix-xogħol ta' l-injam tat-trevew u l-pilandri li dawn għadhom jintramaw fit-toroq għall-festa. Il-kumitat tal-każin kien jagħmel minn kollox biex jorganizza l-festa tar-raħal. Sirna nafu kif isir f'kull każin ieħor, grupp taż-żgħażagħ ippruvaw jaqdu orkestra żgħira, kienu jmorru jitgħallmu l-istrument fil-ħin liberu tagħhom. Ma nistgħux ma nsemmux l-ħbiberija kbira li kien hemm bejn il-każin tar-raħal tagħna u dak ta' Sant' Elena ta' Birkirkara. Il-ħbiberija bdiet għax il-Banda Sant' Elena kienet titla' ddoqq il-Għargħur f'kull festa li kien ikun hawn. Kienu ħbieb antiki, xi anzjani tar-raħal żgur li għadhom jiftakru lis-Sur John Duca (l-irnellu) li kien jitla' fl-Każin tagħna minn Birkirkara. Festa ta' San Bartilmew - 2003 57